ক্রুসকে মদরিচের খোলা চিঠি: বন্ধু, আমি তোমাকে মিস করব
ফুটবলে গোলই শেষ কথা হলেও খেলাটির প্রাণ মাঝমাঠ। খেলাটিকে নিয়ন্ত্রণ করা হয় মাঝমাঠ থেকেই। রিয়াল মাদ্রিদের হয়ে এ কাজটা এক দশক ধরে নিষ্ঠার সঙ্গে করে যাচ্ছেন টনি ক্রুস ও লুকা মদরিচ।
তবে ২০২৩–২৪ মৌসুম শেষে ক্রুস–মদরিচকে আর একসঙ্গে দেখা যাবে না। জার্মান মিডফিল্ডার ক্রুস যে কাল সব ধরনের ফুটবল থেকে অবসরের ঘোষণা দিয়েছেন। দেশের মাঠে ২০২৪ ইউরো খেলেই বুটজোড়া চিরতরে তুলে রাখবেন ৩৪ বছর বয়সী তারকা।
ক্রুসের এমন আকস্মিক খেলা ছাড়ার সিদ্ধান্তে আরও অনেকের মতো মদরিচও ব্যথিত। সামাজিক যোগাযোগমাধ্যমে প্রিয় সতীর্থের উদ্দেশে লেখা খোলাচিঠির প্রায় পুরোটাকেই আবেগঘন ভাষা ব্যবহার করেছেন ৩৮ বছর বয়সী ক্রোয়েশিয়ান তারকা।
ইনস্টাগ্রামে স্প্যানিশ ভাষায় লেখা চিঠির শুরুতেই মদরিচ লিখেছেন, ‘প্রিয় টনি, এই কথাগুলো লিখতে খুব কষ্ট হচ্ছে। একজন ঐতিহাসিক ফুটবলার চলে যাওয়ায় (অবসর নিতে চলায়) ফুটবল-বিশ্ব আজ শোকাহত এবং আমি তোমার কাছে স্বীকার করছি, আমিও খুব দুঃখিত। ভাই, তুমি এই খেলার কিংবদন্তি এবং রিয়াল মাদ্রিদের কিংবদন্তি।’
রিয়ালের হয়ে একসঙ্গে ১০ বছরে ২১টি ট্রফি জিতেছেন মদরিচ–ক্রুস। মাঠে ক্রুসের সঙ্গে কাটানো মুহূর্তগুলো সম্পর্কে মদরিচ লিখেছেন, ‘তোমার পাশে খেলা আমি সত্যিই উপভোগ করেছি। তোমার সঙ্গে রিয়াল মাদ্রিদের মাঝমাঠ ভাগাভাগি করতে পারা সত্যিই সম্মানের। অবিস্মরণীয় ইউরোপীয় রাত, শিরোপা, বার্নাব্যুর জাদু...আমাদের প্রাণের ক্লাবের এই সোনালি সময় কখনোই ভুলব না।’
ক্রুসকে বিশেষ ফুটবলার উল্লেখ করে মদরিচ আরও লিখেছেন, ‘তোমার মধ্যে এমন গুণাবলি আছে, যেগুলো তোমাকে অনন্য ও বিশেষ ফুটবলার করে তুলেছে এবং আরেকজন টনি ক্রুস কখনো আসবে না।’
আগামী ১ জুন রাতে লন্ডনের ওয়েম্বলি স্টেডিয়ামে বরুসিয়া ডর্টমুন্ডের বিপক্ষে চ্যাম্পিয়নস লিগ ফাইনাল খেলতে নামবে রিয়াল মাদ্রিদ। লস ব্লাঙ্কোদের জার্সিতে সেটাই হবে ক্রুসের শেষ ম্যাচ। ম্যাচটা জিতলেই ১৫তম বারের মতো ইউরোপীয় ক্লাব ফুটবলের শ্রেষ্ঠত্বের মুকুট পেয়ে যাবে স্প্যানিশ ক্লাবটি।
চিঠির শেষে মদরিচ সেই লক্ষ্যের কথাই জানিয়েছেন, ‘তুমি সবকিছুই অর্জন করেছ, তবু একটি জিনিস বাকি আছে। ১৫–এর জন্য আমরা একসঙ্গে লড়ব। বন্ধু, আমি তোমাকে মিস করব।’
মদরিচের এই আবেগঘন বার্তা দেখার পর প্রতিক্রিয়া জানাতে দেরি করেননি ক্রুস। তিনি লিখেছেন, ‘তোমার সঙ্গে অনেক অনেক স্মৃতি আছে...কী দারুণ। এই ভালোবাসা চিরকাল থাকবে আমার বন্ধু!’
ফুটবলে গোলই শেষ কথা হলেও খেলাটির প্রাণ মাঝমাঠ। খেলাটিকে নিয়ন্ত্রণ করা হয় মাঝমাঠ থেকেই। রিয়াল মাদ্রিদের হয়ে এ কাজটা এক দশক ধরে নিষ্ঠার সঙ্গে করে যাচ্ছেন টনি ক্রুস ও লুকা মদরিচ।